Neuvoston asetus (Euratom, EY) N:o 1355/96, annettu 8 päivänä heinäkuuta 1996, yhteisön omista varoista tehdyn päätöksen 88/376/ETY, Euratom soveltamisesta annetun asetuksen (ETY, Euratom) N:o 1552/89 muuttamisesta



Virallinen lehti nro L 175 , 13/07/1996 s. 0003 - 0006



NEUVOSTON ASETUS (EURATOM, EY) N:o 1355/96, annettu 8 päivänä heinäkuuta 1996, yhteisön omista varoista tehdyn päätöksen 88/376/ETY, Euratom soveltamisesta annetun asetuksen (ETY, Euratom) N:o 1552/89 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 209 artiklan, ottaa huomioon Euroopan atomienergiayhteisön perustamissopimuksen ja erityisesti sen 183 artiklan, ottaa huomioon yhteisöjen omista varoista 24 päivänä kesäkuuta 1988 tehdyn neuvoston päätöksen 88/376/ETY, Euratom (1) ja erityisesti sen 8 artiklan 2 kohdan, ottaa huomioon komission ehdotuksen (2), ottaa huomioon Euroopan parlamentin lausunnon (3), ottaa huomioon tilintarkastustuomioistuimen lausunnon (4), sekä katsoo, että yhteisöjen omista varoista tehdyn päätöksen 88/376/ETY, Euratom soveltamisesta 29 päivänä toukokuuta 1989 annetun neuvoston asetuksen (ETY, Euratom) N:o 1552/89 (5) soveltamisesta saadun kokemuksen perusteella on ilmeistä, että mainittua asetusta olisi muutettava, päätöksen 88/376/ETY, Euratom 2 artiklassa tarkoitetut omat varat on oltava yhteisön käytettävissä mahdollisimman hyvin edellytyksin; tätä varten olisi täydennettävä niitä yksityiskohtaisia sääntöjä, joita noudattaen jäsenvaltiot asettavat yhteisölle annetut omat varat komission käyttöön, jäsenvaltiot kantavat perinteiset omat varat tarvittaessa yhteisön sääntöjen mukaisesti mukautettujen kansallisten lakiensa, asetustensa ja hallinnollisten määräystensä mukaisesti, ja komission olisi valvottava kyseistä mukauttamista sekä tehtävä tarvittaessa ehdotuksia, neuvosto ja neuvostossa kokoontuneet jäsenvaltioiden hallitusten edustajat antoivat 13 päivänä marraskuuta 1991 päätöslauselman yhteisöjen taloudellisten etujen suojaamisesta (6), on tarpeen täsmentää edellytykset päätöksen 88/376/ETY, Euratom 2 artiklan 1 kohdan a ja b alakohdassa tarkoitettujen omien varojen toteamista koskevan velvoitteen suorittamiseksi, omien varojen järjestelmän avoimuutta olisi lisättävä ja budjettivallan käyttäjän tiedonsaantia olisi parannettava, omien varojen kannosta vastaavien kansallisten hallintojen on pidettävä kannon perustana olevat asiakirjat jatkuvasti komission käytettävissä, olisi parannettava järjestelmää, jolla jäsenvaltiot toimittavat komissiolle tietoja toiminnastaan omien varojen, erityisesti petollisten menettelyjen ja väärinkäytöksien vuoksi epävarmoiksi tulleiden omien varojen perimiseksi, jotta kyseistä toimintaa voitaisiin valvoa tehokkaammin, vaikuttaa tarkoituksenmukaiselta ottaa käyttöön vanhentumismääräaika jäsenvaltioiden ja komission suhteissa ottaen huomioon, että uusia toteamisia, jotka jäsenvaltiot ovat tehneet maksuistaan aikaisempien varainhoitovuosien osalta, pidetään meneillään olevaa varainhoitovuotta koskevina toteamisina, olisi säädettävä, että jäsenvaltioiden on asetettava sokerialan tuotantomaksuista kertyvät omat varat, jotka olisi kannettava sitä markkinointivuotta vastaavan varainhoitovuoden aikana, johon menot liittyvät, yhteisön käyttöön sen varainhoitovuoden aikana, jonka kuluessa ne on todettu, ja jäsenvaltioiden ja komission välinen läheinen yhteistyö on omiaan helpottamaan omiin varoihin liittyvän varainhoitoa koskevan lainsäädännön moitteetonta soveltamista, ON ANTANUT TÄMÄN ASETUKSEN: 1 artikla Muutetaan asetus (ETY, Euratom) N:o 1552/89 seuraavasti: 1) Asetuksen 2 artiklassa: a) korvataan 1 kohta seuraavasti: "1. Tätä asetusta sovellettaessa yhteisöille kuuluvaa maksua päätöksen 88/376/ETY, Euratom 2 artiklan 1 kohdan a ja b alakohdassa tarkoitetuista omista varoista pidetään todettuna, kun tullilainsäädännössä säädetyt edellytykset maksun määrän merkitsemisestä kirjanpitoon ja sen tiedoksiannosta maksuvelvolliselle on täytetty."; b) lisätään 1 kohdan jälkeen kohdat seuraavasti: "1a. Edellä 1 kohdassa tarkoitetun toteamisen päivämäärä on tullilainsäädännössä säädetyn kirjanpitoon merkitsemisen päivämäärä. Sokerialan yhteiseen markkinajärjestelyyn liittyvien tuotanto- ja muiden maksujen osalta 1 kohdassa tarkoitetun toteamisen päivämäärä on sokerialaa koskevassa lainsäädännössä säädetyn tiedonannon päivämäärä. Jos tällaisesta tiedoksiannosta ei ole nimenomaisesti säädetty tai määrätty, päivämääräksi vahvistetaan se päivä, jona jäsenvaltiot ovat vahvistaneet maksuvelvollisen suoritettavaksi joko osasuorituksena tai lopullisena suorituksena kuuluvan määrän. 1b. Riitatapauksissa katsotaan, että toimivaltaiset hallintoviranomaiset voivat laskea maksettavaksi kuuluvan maksun määrän 1 kohdassa tarkoitettua toteamista varten viimeistään silloin, kun tehdään ensimmäinen hallinnollinen päätös, jolla maksuvelvolliselle ilmoitetaan velasta, tai kun asia pannaan vireille oikeudessa, jos tämä tapahtuu ensin. Edellä 1 kohdassa tarkoitetun toteamisen päivämäärä on kyseisen päätöksen päivämäärä tai ensimmäisessä alakohdassa mainitun vireillepanon johdosta tehtävän laskelman päivämäärä." 2) Korvataan 3 artikla seuraavasti: "3 artikla Jäsenvaltioiden on toteutettava kaikki aiheelliset toimenpiteet sen varmistamiseksi, että omien varojen toteamiseen ja käyttöön asettamiseen liittyviä perusteena olevia asiakirjoja säilytetään vähintään kolmen kalenterivuoden ajan sen vuoden lopusta, jota kyseiset perusteena olevat asiakirjat koskevat. Jäsenvaltioiden on säilytettävä direktiivin 89/130/ETY, Euratom 4 ja 5 artiklassa tarkoitettuihin menettelyihin ja tilastollisiin perusteisiin liittyviä perusteena olevia asiakirjoja neljännen kyseessä olevaa varainhoitovuotta seuraavan vuoden syyskuun 30 päivään. Alv-varojen perusteeseen liittyviä perusteena olevia asiakirjoja on säilytettävä sama aika. Jos tämän asetuksen 18 ja 19 artiklan tai asetuksen (ETY, Euratom) N:o 1553/89 mukaisesti suoritettavassa, ensimmäisessä ja toisessa alakohdassa tarkoitettujen perusteena olevien asiakirjojen tarkastuksessa ilmenee, että niihin on tarpeen tehdä oikaisu, kyseisiä asiakirjoja on säilytettävä ensimmäisessä kohdassa säädettyä määräaikaa kauemmin, kunnes on mahdollista tehdä oikaisu ja tarkastaa se." 3) Korvataan 4 artikla seuraavasti: "4 artikla 1. Jokaisen jäsenvaltion on toimitettava komissiolle tiedoksi: a) omien varojen toteamisesta, kannosta, käyttöön asettamisesta ja valvonnasta vastaavien yksiköiden tai elimien tunnistetiedot sekä näiden yksiköiden ja elinten tehtäviä ja toimintaa koskevat keskeiset säännökset; b) luonteeltaan yleiset lait, asetukset ja hallinnolliset määräykset sekä kirjanpitoa koskevat määräykset, jotka liittyvät omien varojen toteamiseen, kantoon, käyttöön asettamiseen ja valvontaan; c) kaikkien niiden hallinnollisten ja kirjanpitoa koskevien selvitysten täsmällinen nimitys, joihin merkitään 2 artiklassa täsmennetyt todetut maksut, erityisesti 6 artiklassa säädetyn kirjanpidon laadinnassa käytetyt maksut. Näitä tunnistetietoja tai säännöksiä koskevat muutokset on välittömästi toimitettava komissiolle tiedoksi. 2. Komissio toimittaa 1 kohdassa tarkoitetut tiedot muille jäsenvaltioille näiden pyynnöstä." 4) Korvataan 5 artikla seuraavasti: "5 artikla Päätöksen 88/376/ETY, Euratom 2 artiklan 1 kohdan d alakohdassa tarkoitettu, talousarviomenettelyn yhteydessä vahvistettava kerroin lasketaan prosenttiosuutena jäsenvaltioiden ennakoitujen bruttokansantulojen (BKTL) summasta siten, että katetaan kokonaisuudessaan se talousarvion osa, jota ei rahoiteta tulleilla, maatalousmaksuilla, sokerialan yhteisessä markkinajärjestelyssä säädetyillä tuotantomaksuilla ja muilla maksuilla, alv-varoilla, tutkimuksen ja teknologisen kehittämisen lisäohjelmiin suunnatuilla rahoitusosuuksilla, muilla tuloilla ja tarvittaessa BKTL-rahoitusosuuksilla. Kerroin ilmaistaan talousarviossa lukuna, joka sisältää niin monta desimaalia kuin on tarpeen BKTL:oon perustuvan varan jakamiseksi kokonaisuudessaan jäsenvaltioiden kesken." 5) Asetuksen 6 artiklassa: a) lisätään kohta seuraavasti: "1a. Omia varoja koskevaa kirjanpitoa varten tehdään tilinpäätös aikaisintaan toteamiskuukauden viimeisenä työpäivänä kello 13."; b) lisätään 2 kohtaan seuraava alakohta: "c) suoritettavaksi todetut maksut ja muut osana sokerialan yhteistä markkinajärjestelyä säädetyt maksut sisällytetään a alakohdassa tarkoitettuun kirjanpitoon. Jos myöhemmin todetaan, että maksuja ei suoriteta vahvistetussa määräajassa, jäsenvaltiot voivat oikaista tehdyt tileihinviennit ja poikkeuksellisesti viedä maksut erilliseen kirjanpitoon."; c) korvataan 3 kohta seuraavasti: "3. a) Kunkin jäsenvaltion on 1 päivästä heinäkuuta 1996 toimitettava komissiolle 2 kohdassa tarkoitetussa määräajassa kuukausikatsaus 2 kohdan a alakohdassa tarkoitettuja maksuja koskevasta kirjanpidostaan. Kuukausikatsausten tueksi niiden jäsenvaltioiden, joita asia koskee, on toimitettava erityisaseman saaneita alueita koskevien säännösten perusteella omista varoista tehtyjä vähennyksiä koskevat tiedot tai katsaukset. b) Kunkin jäsenvaltion on toimitettava komissiolle 2 kohdassa tarkoitetussa määräajassa neljännesvuosittainen katsaus 2 kohdan b alakohdassa tarkoitetusta erillisestä kirjanpidosta. Komissio vahvistaa tässä kohdassa tarkoitettuja kuukausikatsauksia ja neljännesvuosittaisia katsauksia koskevat yksityiskohtaiset säännöt sekä näitä koskevat asianmukaisesti perustellut muutokset 20 artiklassa tarkoitettua komiteaa kuultuaan. Niissä säädetään tarvittaessa asianmukaisesta täytäntöönpanoa koskevista määräajoista."; d) lisätään kohta seuraavasti: "4. Kunkin jäsenvaltion on toimitettava komissiolle 1 päivästä heinäkuuta 1996 alkaen kahden kuukauden kuluessa kunkin neljännesvuoden päättymisestä kuvaus petollisista menettelyistä ja väärinkäytöksistä, jotka koskevat 10 000 ecua suurempia maksujen määriä. Kunkin jäsenvaltion on sen vuoksi mahdollisuuksien mukaan toimitettava seuraavat tiedot: - petollisen menettelyn ja/tai väärinkäytöksen laji (nimitys, kyseinen tullimenettely), - kierrettyjen omien varojen otaksuttu määrä tai suuruusluokka, - kyseiset tavarat (tullinimike, alkuperä, lähtöpaikka), - lyhyt kuvaus petollisista käytännöistä, - valvonnan laji, joka on johtanut petollisen menettelyn tai väärinkäytöksen paljastumiseen, - petollisen menettelyn tai väärinkäytöksen todenneet kansalliset yksiköt tai elimet, - menettelyn vaihe mukaan lukien perinnän vaihe ja ilmoitus toteamisesta, jos se on jo tehty, - asiasta mahdollisesti tapahtuva jäsenvaltioiden hallintoviranomaisten keskinäisestä avunannosta sekä jäsenvaltioiden ja komission yhteistyöstä tulli- ja maatalousasioita koskevan lainsäädännön oikean soveltamisen varmistamiseksi 19 päivänä toukokuuta 1981 annetun neuvoston asetuksen (ETY) N:o 1468/81 (*) mukainen tietojen toimittaminen, - tarvittaessa jäsenvaltiot, joita asia koskee, - paljastetun petollisen menettelyn tai väärinkäytöksen toistumisen välttämiseksi toteutetut tai suunnitellut toimenpiteet. Ensimmäisessä alakohdassa tarkoitetun neljännesvuosittain toimitettavan katsauksen tueksi jokaisen jäsenvaltion on toimitettava niiden jo komissiolle ilmoitettujen petollisten menettelyjen ja väärinkäytösten tilanne, joiden osalta ei ole aikaisemmin annettu ilmoitusta perinnästä, mitätöinnistä tai perimättä jättämisestä. Tätä varten jokaisen jäsenvaltion on kunkin ensimmäisessä alakohdassa tarkoitetun tapauksen osalta ilmoitettava: - alkuperäisen tiedonannon viite, - edellisen neljännesvuoden aikana perittävä jäljellä oleva saldo, - toteamisen päivämäärä, - 2 kohdan b alakohdassa tarkoitettuun erilliseen kirjanpitoon ottamisen päivämäärä, - kyseisen neljännesvuoden aikana perityt määrät, - kyseisen neljännesvuoden aikana tehdyt laskentaperusteen oikaisut (oikaisut/mitätöinnit), - kirjanpidosta poistetut määrät, - hallinnollisen ja oikeudellisen menettelyn vaihe, - kyseisen neljännesvuoden lopussa perittävä jäljellä oleva saldo. Komissio vahvistaa edellä tarkoitettuja kuvauksia koskevat yksityiskohtaiset säännöt sekä kuvauksia koskevat asianmukaisesti perustellut muutokset 20 artiklassa tarkoitettua komiteaa kuultuaan. Tarvittaessa säännöissä määrätään aiheellisista täytäntöönpanoa koskevista määräajoista. (*) EYVL N:o L 144, 2.6.1981, s. 1, asetus sellaisena kuin se on viimeksi muutettuna asetuksella (ETY) N:o 945/87 (EYVL N:o L 90, 2.4.1987, s. 3)". 6) Korvataan 7 artikla seuraavasti: "7 artikla 1. Kunkin jäsenvaltion on vuosittain laadittava yhteenvetotili todetuista maksuista, jotka esitetään 6 artiklan 2 kohdan a alakohdassa tarkoitetussa kirjanpidossa, ja toimitettava se komissiolle ennen kyseistä varainhoitovuotta seuraavan vuoden huhtikuun 1 päivää. Yhteenvetotilin kokonaismäärän ja jäsenvaltion toimittamien kuukausikatsausten summan välisestä erosta on laadittava selvitys. Komissio tarkastaa yhteenvetotilin ja vuoden aikana sen käyttöön asetettujen maksujen määrän yhtäpitävyyden; se voi kahden kuukauden kuluessa yhteenvetotilin vastaanottamisesta toimittaa tarvittaessa huomautuksensa asianomaiselle jäsenvaltiolle. 2. Tiettyä varainhoitovuotta seuraavan kolmannen vuoden joulukuun 31 päivän jälkeen ei 1 kohdassa tarkoitettuun yhteenvetotiliin enää tehdä oikaisuja, lukuun ottamatta niitä kohtia, jotka joko komissio tai asianomainen jäsenvaltio ovat antaneet tiedoksi ennen kyseistä määräaikaa." 7) Asetuksen 10 artiklan 6 kohdassa: a) korvataan ensimmäinen luetelmakohta seuraavasti: "- asetuksen (ETY, Euratom) N:o 1553/89 9 artiklan 1 kohdan ensimmäisessä alakohdassa tarkoitetuista oikaisuista, jotka on tehty heinäkuun 31 päivään mennessä, aiheutuu yleiskattava mukautus, joka kirjataan tämän asetuksen 9 artiklan 1 kohdassa tarkoitetulle tilille saman vuoden joulukuun ensimmäisenä työpäivänä. Jos jäsenvaltio, jota asia koskee, ja komissio ovat yksimielisiä, voidaan kuitenkin tehdä erityinen mukautus ennen edellä tarkoitettua päivämäärää."; b) lisätään 6 kohtaan alakohta seuraavasti: "Erityinen mukautus voidaan kuitenkin tehdä milloin tahansa, jos jäsenvaltio ja komissio ovat siitä yksimielisiä." 8) Asetuksen 10 artiklassa: a) poistetaan 3 kohdan yhdeksännessä alakohdassa oleva sana "yhdenmukainen", joka liittyy täydentävien varojen tasoon; b) poistetaan 7 kohdassa sana "yhdenmukainen", joka liittyy edellisen varainhoitovuoden aikana saavutettuun tasoon; c) lisätään 8 kohdan viimeisen virkkeen jälkeen virke seuraavasti: "Tämä mukautus vahvistetaan tämän artiklan 6 kohdan ensimmäisessä alakohdassa säädettyjen edellytysten mukaan." 9) Asetuksen 16 artiklassa: a) korvataan toinen kohta seuraavasti: "Kun merkittäviä eroja suhteessa alkuperäisiin ennakkoarvioihin ilmenee, niistä voidaan tehdä oikaisukirjelmä seuraavan varainhoitovuoden alustavaan talousarvioesitykseen tai kyseistä varainhoitovuotta koskeva korjaava ja täydentävä lisätalousarvio."; b) lisätään kohta seuraavasti: "Edellä 10 artiklan 4 -8 kohdassa tarkoitettujen toimien aikana kyseisen varainhoitovuoden talousarviossa olevien tulojen määrää voidaan korjaavalla talousarviolla lisätä tai vähentää näistä toimista kertyvillä määrillä." 10) Korvataan 17 artiklan 3 kohta seuraavasti: "3. Jäsenvaltioiden on 1 päivästä heinäkuuta 1996 toimitettava komissiolle vuosikertomuksena tehtävä selvitys suorittamastaan valvonnasta ja sen tuloksista sekä yleisistä tiedoista ja periaatteellisista kysymyksistä, jotka liittyvät tärkeimpiin tätä asetusta sovellettaessa esille tulleisiin ongelmiin, erityisesti riita-asioihin. Tämä kertomus on toimitettava komissiolle ennen kyseistä varainhoitovuotta seuraavan vuoden huhtikuun 30 päivää. Komissio vahvistaa kertomuksen mallin sekä sen asianmukaisesti perustellut muutokset 20 artiklassa tarkoitettua komiteaa kuultuaan. Tarvittaessa säädetään asianmukaisista soveltamista koskevista määräajoista. Ennen saman varainhoitovuoden kesäkuun 30 päivää komissio toimittaa Euroopan parlamentille ja neuvostolle kertomuksen, jossa esitetään yhteenveto jäsenvaltioiden tämän artiklan ja 6 artiklan 3 kohdan mukaisesti antamista tiedonannoista." 2 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä heinäkuuta 1996. Neuvoston puolesta R. QUINN Puheenjohtaja (1) EYVL N:o L 185, 15.7.1988, s. 24 (2) EYVL N:o C 26, 29.1.1993, s. 6 ja 10 ja EYVL N:o C 382, 31.12.1994, s. 6 (3) EYVL N:o C 329, 6.12.1993, s. 107 (4) EYVL N:o C 170, 21.6.1993, s. 1 (5) EYVL N:o L 155, 7.6.1989, s. 1, asetus sellaisena kuin se on viimeksi muutettuna asetuksella (EY) N:o 2729/94 (EYVL N:o L 293, 12.11.1994, s. 5) (6) EYVL N:o C 328, 17.12.1991, s. 1